Partizánska skupina Petra Myjavského

Partizánska skupina Petra Myjavského alebo partizánska skupina Božena bola pseudopartizánska skupina založená Petrom Myjavským, ktorá sa v októbri a novembri 1944 venovala lúpeniu a terorizovaniu obyvateľstva v okolí obce Krajné, najmä skrývajúcich sa piešťanských Židov, pričom sa dopustila aj vraždy. Peter Myjavský bol 14. decembra 1948 odsúdený na 10 rokov, piati spolupáchatelia na kratšie tresty odňatia slobody.

História skupiny
Predohra
Podjavorinský kraj patril počas Slovenského národného povstania k oblastiam so silnou partizánskou aktivitou. Dominantnú úlohu zohrával oddiel Hurban, ktorú viedol lubinský rodák Miloš Uher a ktorá sa sformovala na prelome augusta a septembra 1944. V regióne pôsobil aj oddiel Jána Reptu pri Brezovej pod Bradlom a skupina utečencov na kopaniciach Jeruzalem označovaná ako „oddiel Javorina“ vedená Valentínom Furmanovičom Medvedevom.

Pavol Myjavský
Výrazne negatívnu kapitolu regionálneho odboja predstavuje pôsobenie Pavla Myjavského (* 18. marec 1921, Krajné, kopanica Vápenky). Do oddielu Hurban vstúpil 28. augusta 1944 a spočiatku pôsobil ako zásobovací referent, pričom požíval dôveru velenia. Pôsobil aj ako spojka s oddielom Repta. V priebehu septembra 1944 však začal zneužívať svoju funkciu, obchodoval so zbraňami (odcudzil 15 loveckých zbraní oddielu) a existovalo podozrenie z kontaktov s Nemcami. Dňa 15. septembra 1944 bol na rozkaz Miloša Uhra zatknutý a partizánskym súdom odsúdený na trest smrti, ktorý mu bol napokon odpustený. O deň neskôr, 16. septembra 1944, z oddielu zbehol na ukradnutom motocykli „Zetka“. Pred súdom neskôr tvrdil, že tak robil na rozkaz svojho veliteľa Valentina Medvedeva. Miloš Uher vyhlásil Myjavského za zbeha s tým, že môže byť ktorýmkoľvek partizánom zastrelený. 

Skupina Božena
Po zbehnutí z oddielu Hurban a po návrate do Krajného založil Myjavský vlastnú skupinu známu ako „Božena“, ktorá namiesto boja proti okupantom rozvinula lúpežnú činnosť zameranú najmä na židovské rodiny z Piešťan a Vrbového ukrývajúce sa na kopaniciach. Skupinu tvorili najmä miestni obyvatelia: Ján Gašparík, traja bratia Bumbálovci (Pavel Bumbál tiež odišiel z oddielu Hurban týždeň po Myjavskom), Martin Čerešňa, Martin Moravec, Štefan Moravec a Štefan Kmeť, všetci z Krajného a niekoľko cudzincov, medzi nimi aj Karel Glýr, ktorý patril k najbrutálnejším členom bandy. Prvá veľká lúpež sa odohrala 13. októbra 1944 v lese Drienovica, kde skupinu 13 ukrývajúcich sa Židov  pripravili o desaťtisíce korún a cennosti. 

Vrcholom násilia bola vražda lekára MUDr. Arvína Kuxa, ktorého banda po lúpeži 15. októbra 1944 nasledujúci deň ho Karol Glýr, Rostislav Šenkýr a Ján Vadovič zavraždili v lese Vidovica, potom, ako sa dozvedeli, že sa Kux pokúsil podať sťažnosť partizánom. Nasledovali ďalšie lúpeže 25. a 29. októbra a 8. novembra 1944 na rôznych kopaniciach v okolí Krajného, Myjavy a Brezovej, sprevádzané hrozbami, bitím a vydávaním sa za partizánov. 

Smrť Karla Glýra
Činnosť skupiny vyvolala odpor miestneho obyvateľstva, žandárstva aj skutočných partizánov. Už koncom októbra boli myjavskými žandármi zatknutí Vadovič a Šenkýr. V novembri 1944 bol Karel Glýr zadržaný v hostinci potravného družstva v Krajnom Michalom Vavákom a Ľudovítom Bukovčanom, partizánmi oddielu Hurban, a Michalom Knapom z oddielu Repta. Pri pokuse o útek pri Košariskách zastrelený. Pavel Myjavský o smrti Glýra informoval veliteľa partizánske brigády Boženko Anatolija Snežinského pôsobiacej v Považskom Inovci a ten za smrť Glýra, v Snežinského očiach „dobrého partizána“, zastrelil partizána Jána Babulica. 

Myjavského zadržanie
Dňa 17. novembra 1944 bol Nemcami zaistený aj Pavel Myjavský a odvezený do Serede. Nemci zaistili aj Krajňancov Pavla Bukovčana, Jána Gašparíka, Michala Marônka, Jána Vydareného a postupne ďalších členov Myjavského bandy. Myjavský podľa viacerých svedectiev vstúpil v Seredi do jednotiek SS. Do Krajného sa vrátil vo februári 1945 v uniforme SS a skrýval sa v miestnych horách. Nakoniec ho zaistil veliteľ oddielu Uher Martin Kavický so svojimi automatčíkmi. 

Dohra
Po vojne bol Pavel Myjavský zatknutý 25. októbra 1945. Počas vyšetrovania sa snažil vinu zvaliť na Karla Glýra. Hlavný súdny proces sa konal 14. decembra 1948. Myjavský počas súdneho procesu prekladal vlastné verzie vytvorenia partizánskeho hnutia v podjavorinskom kraji, kde vystupoval ako hlavný organizátor. Bol odsúdený na 10 rokov odňatia slobody, Štefan Kmeť na 3 roky a stratu občianskych práv, bratia Bumbálovci a Štefan a Martin Čerešňa na 3 roky a Ján Sedlák na 2,5 roka. Ján Gašparík zomrel 17. februára 1947 po pokuse o samovraždu (prehltol hrdzavý klinec). Myjavský sa v roku 1949 neúspešne pokúsil o obnovu procesu a v roku 1955 bol podmienečne prepustený.

 Poznámka 

Referencie

Kategória:Krajné
Myjavský
Kategória:Partizánske organizácie
Myjavský